Hvad er download og upload?
Hvad angår internet og hastighed, så skelner vi mellem henholdsvis download og upload. Der er tale om to forskellige faktorer, men begge er af stor betydning for, hvor god en internetoplevelse du får.  Får du f.eks. tilbudt en internethastighed på 300/50 Mbit, så får du en downloadhastighed på 300 Mbit og en uploadhastighed på 50 Mbit. Vi taler om download, når der hentes data fra internettet. Det kan f.eks. være, at du skal streame en film, indlæse en webshop, foretage et videoopkald eller downloade billeder. I alle tilfælde har du brug for en god downloadhastighed.  Upload er, når du skal sende data til internettet. Det gør du sandsynligvis kun i et mindre omfang, men det er alligevel værd at tage højde for uploadhastigheden. Du sender data til internettet, når du uploader billeder til sociale medier, uploader opgaver til skolenettet m.v.